Falošní policajti, ktorí v januári 2018 vtrhli do jedného z rodinných domov v obci Teplý Vrch a odniesli si hotovosť vo výške viac ako 54 tis. eur, skončili za mrežami. Okrem toho tento lup musia poškodenému Jaroslavovi S. nahradiť. Rimava.sk o tom informovala Nina Spurná, hovorkyňa Krajského súdu v Banskej Bystrici s tým, že rozhodnutie súdu je právoplatné.
Tresty odňatia slobody im však stanovil ešte Okresný súd v Rimavskej Sobote. Štvorica mala na svedomí aj ďalšie krádeže a tak sudca udelil Ivanovi V. 8 a pol roka nepodmienečne, Norbertovi Z. 8 rokov a Bohušovi B. 7 rokov. Štvrtý, Dušan M. dostal najnižší trest, a to dva roky podmienečne.
Hoci prvostupňový súd poslal štvoricu za mreže a zaviazal ju aj na náhradu škody, v prípade lúpeže v obci Teplý Vrch sudca odkázal poškodeného Jaroslava S. na civilný proces. Poškodený muž sa odvolal a krajský súd jeho žiadosti vyhovel. "A uložil obžalovaným povinnosť nahradiť spoločne a nerozdelene poškodenému Jaroslavovi S. škodu takmer 54 400 eur," uviedla Spurná.
K lúpeži v obci Teplý Vrch došlo 31. januára 2018, kedy po spoločnej dohode vo večerných hodinách lúpežne prepadli majiteľov rodinného domu so zámerom získať peniaze. Ako vtedy uviedla banskobystrická policajná hovorkyňa Mária Faltániová, z trezora si odniesli finančnú hotovosť vo výške viac ako 54-tisíc eur. "Následne z domu vybehli von, nastúpili do motorového vozidla a z miesta činu ušli," uviedla hovorkyňa s tým, že toto ich konanie sledoval aj maloletý syn poškodenej, voči ktorému násilie nepoužili.
Zdroj: Rimava.sk